แบงก์ชวนลูกค้าซื้อบ้านก่อนดอกเบี้ยขึ้นปลายปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ธนาคารเชียร์ลูกค้าซื้อบ้านก่อนดอกเบี้ยปรับขึ้น ลดต้นทุนค่าธรรมเนียมจากมาตรการรัฐ เตรียมปรับเป้า หลังไตรมาสแรกสินเชื่อพุ่งกระฉูด 
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย เปิดเผยว่า ช่วงนี้เป็นช่วงจังหวะที่ลูกค้าควรขอสินเชื่อเพื่อซื้อที่อยู่อาศัย ก่อนดอกเบี้ยปรับตัวสูงขึ้นในปลายปี อีกทั้งภายในเดือนนี้รัฐบาลจะสิ้นสุดมาตรการกระตุ้นอสังหาริมทรัพย์ของรัฐ ฉะนั้นหากกำลังพิจารณาขอสินเชื่อ ก็ให้เร่งกู้ เร่งโอน หากทันเดือนนี้จะดีที่สุด เพราะจะประหยัดค่าธรรมเนียมต่างๆ ได้ 23%
นายชาติชาย กล่าวว่า เริ่มเห็นสัญญาณดอกเบี้ยปรับตัวสูงขึ้น จากการที่ธนาคารพาณิชย์เริ่มทยอยออกผลิตภัณฑ์เงินฝากระยะยาว เพื่อเป็นการทิ้งช่วงก่อนปรับขึ้นดอกเบี้ยเงินกู้ และเงินฝาก ถือเป็นการส่งสัญญาณดอกเบี้ยจะเริ่มขยับขึ้นอีกไม่นานนี้
“ถ้าดอกเบี้ยเงินฝากปรับ ก็ต้องขยับดอกเบี้ยเงินกู้ตาม คงยันดอกเบี้ยเงินกู้ต่ำได้ไม่นาน ช่วงนี้จึงเป็นจังหวะดีของผู้ซื้อ ถ้าเป็นไปได้ซื้อบ้านที่สร้างเสร็จพร้อมโอน ทันภายในเดือนนี้ยิ่งดี เพราะตอนนี้การแข่งขันสินเชื่อของธนาคารพาณิชย์รุนแรง ทำให้ดอกเบี้ยที่เสนออยู่ต่ำกว่าความเป็นจริง” นายชาติชาย กล่าว
นายชาติชาย กล่าวว่า สาเหตุที่ทำให้การแข่งขันดอกเบี้ยบ้านรุนแรง เพราะสินเชื่อประเภทอื่นปล่อยได้ยากในภาวะเช่นนี้ ทำให้ธนาคารพาณิชย์ต่างหันมามุ่งสินเชื่อที่อยู่อาศัย เนื่องจากเป็นสินเชื่อที่มีความเสี่ยงต่ำ
นายชาติชาย กล่าวว่า คาดว่าปีนี้จะปล่อยสินเชื่อที่อยู่อาศัยได้ถึง 4.5 หมื่นล้านบาท เกินเป้าหมายที่วางไว้ 3.9 หมื่นล้านบาท เนื่องจากไตรมาสแรกปล่อยสินเชื่อใหม่ได้เกือบ 1.8 หมื่นล้านบาท เฉพาะเดือนมี.ค.เพียงเดือนเดียว ปล่อยสินเชื่อใหม่ได้ถึง 1.1 หมื่นล้านบาท เมื่อเทียบจากเดือนมี.ค.ปีก่อนปล่อยสินเชื่อได้เพียง 4,000 ล้านบาท เป็นผลจากมาตรการกระตุ้นอสังหาริมทรัพย์ของรัฐบาลจะสิ้นสุดลงในเดือนพ.ค.
อย่างไรก็ดีขณะนี้เริ่มเห็นสัญญาณที่ดี โดยเฉพาะสถานการณ์การเมืองที่เริ่มคลี่คลาย หากการชุมนุมไม่รุนแรง ก็เชื่อว่าไม่น่ามีประเด็นให้น่ากังวล ความเชื่อมั่นของลูกค้าก็น่าจะดีขึ้น ครึ่งปีหลังสินเชื่อก็น่าจะเป็นไปได้ตามเป้าหมาย
นายทินกร บุณยกะลิน ผู้อำนวยการฝ่ายอาวุโส ฝ่ายบริหารการขายผลิตภัณฑ์บุคคล ธนาคารกรุงไทย กล่าวว่า แนะนำให้ลูกค้าขอสินเชื่อบ้านในช่วงนี้ เพราะดอกเบี้ยยังต่ำ ไม่แน่ใจหากเลยเดือน พ.ค.ออกไป ดอกเบี้ยจะปรับขึ้นหรือไม่ 
นายทินกร กล่าวว่า เดือน มิ.ย. คงมีการพิจารณาปรับเป้าสินเชื่อที่อยู่อาศัยเพิ่มขึ้นจากที่ตั้งไว้ 3 หมื่นล้านบาท เพราะไตรมาสแรกปล่อยสินเชื่อไปแล้ว 1.5 หมื่นล้านบาท เป็นผลจากมาตรการกระตุ้นอสังหาริมทรัพย์ของรัฐบาลที่จะสิ้นสุดลง ทั้งนี้ปีก่อนธนาคารปล่อยสินเชื่อบ้านได้ 3.9 หมื่นล้านบาท โดยสินเชื่อบ้านคงค้างปัจจุบันของธนาคารอยู่ที่ 1.7 แสนล้านบาท